Jopa yli puoli miljoonaa ihmistä Barcelonan keskustaan perjantaina kerännyt jättimielenosoitus Katalonian separatistijohtajien vankeustuomioita vastaan sujui rauhallisesti, mutta yön laskeuduttua kaduilla puhkesi levottomuuksia.

Tunnelma kiristyi satojen naamioituneiden nuorten käytyä poliisien kimppuun. Mellakkapoliiseja on heitelty muun muassa kivillä ja polttopulloilla. Kaduilla on sytytetty tulipaloja ja rakennettu barrikaadeja.

Mellakkapoliisit ovat käyttäneet vesitykkejä, kyynelkaasua ja kumiluoteja mellakoiden hillitsemiseksi. Vesitykkejä käytettiin muun muassa Barcelonan tunnetuimmalla kauppakadulla, La Ramblalla.

Paikallisen poliisilaitoksen mukaan mellakoitsijat käyttäytyvät väkivaltaisesti ja aiheuttavat vakavaa tuhoa Barcelonan keskustassa.

Naamioituneet nuoret ovat sytyttäneet kaduilla tulipaloja. Alejandro Garcia / EPA

Espanjan sisäministeriö on ilmoittanut lähettävänsä Barcelonaan kansalliskaartin jäseniä lisävahvistukseksi. Enric Fontcuberta / EPA

– Jos väkivalta jatkuu, kyllä Espanjan hallitus ryhtyy jonkinlaisiin toimiin. Jää nähtäväksi mitä hallitus aikoo tehdä, Ylen Barcelonassa oleva toimittaja Maija Salmi sanoi aiemmin perjantaina.

Pelastusviranomaisten mukaan perjantaina ainakin 60 ihmistä sai vammoja mellakoissa.

Mellakkapoliisit raahasivat perjantaina kiinniotettua miestä. Enric Fontcuberta / EPA

Perjantai-iltana Espanjan sisäministeriö ilmoitti lähettävänsä kansalliskaartin jäseniä lisävahvistukseksi Barcelonan alueelle.

Mellakoijat ovat muista mielenosoittajista erkaantuneita nuoria. Enemmistö mielenosoittajista käyttäytyi perjantainakin rauhallisesti. Alejandro Garcia / EPA

Barcelonaan kerääntyi päivällä valtava ihmisjoukko

Mielenosoittajia saapui Barcelonan keskustaan pitkinä letkoina koko päivän. Tapahtumia Barcelonassa seuraava toimittaja Maija Salmi kertoo suurimman osan kaupungista pysähtyneen Kataloniassa tänään järjestetyn yleislakon ja suurmielenosoituksen vuoksi.

Mielenosoittajia on saapunut Barcelonan keskustaan pitkinä letkoina koko päivän. Alejandro Garcia / EPA

– En ole koskaan aiemmin nähnyt vastaavaa, useita mielenosoituksia vuosien mittaan seurannut Salmi hämmästelee valtavaa ihmismäärää.

Suurin osa mielenosoittajista käyttäytyi rauhallisesti. Illalla kaupungissa puhkesi kuitenkin levottomuuksia. Marta Perez / EPA

Salmen mukaan suurmielenosoitukseen on osallistunut kaikenlaisia ihmisiä.

– Kaikki eivät ole varauksettomia Katalonian itsenäisyyden tukijoita. Moni osoittaa mieltään tuomioita vastaan, Salmi kertoo Barcelonasta.

Sagrada Familian kulma juuri nyt. Tällaisia rauhallisia protesteja katselisi mielellään enemmänkin. Illalla tunnelma on todennäköisesti täysin toisenlainen. pic.twitter.com/zLvumQMCKD — Maija Salmi (@maijasalmi) 18. lokakuuta 2019

Protesti sujui valtavasta ihmismäärästä huolimatta pitkään rauhallisesti, mutta kuten Salmi jo päivällä julkaisemassaan Twitter-viestissä ennakoi, kiristyi tilanne myöhemmin.

Turistikohteet ja kaupat sulkeneet ovia

Useita teitä tukittiin mielenosoituksen takia, ja juna- ja metroliikenne takkuilivat. El Pais -lehden (siirryt toiseen palveluun) mukaan lentoja peruttiin Barcelonan lentoasemalla yleislakon takia.

Katalonian alueella myös turistikohteita ja kauppoja suljettiin yleislakon vuoksi. Salmen mukaan lähes kaikki hänen asuinalueensa kaupoista olivat aamulla kiinni ja joukkoliikenne on toiminut huonosti.

Osa kaupoista pysyi kiinni yleislakon takia. Quique Garcia / EPA

Myös Sagrada Familia -kirkko, joka on yksi Barcelonan suosituimmista nähtävyyksistä, suljettiin.

17-vuotiaat ystävykset osoittivat mieltä Sagrada Familian edessä. He eivät halunneet näyttää kasvojaan. Maija Salmi / Yle

Sairaalat pyrkivät järjestämään normaalit terveyspalvelut, mutta koulut ja päiväkodit suljettiin, listasi El Nacional -lehti. (siirryt toiseen palveluun)

Mellakoinniksi välillä kärjistyneet mielenosoitukset jatkuivat Kataloniassa perjantaina jo viidettä päivää peräkkäin.

Ronda de Dalt -moottoritie oli suljettu 18. lokakuuta Barcelonassa. Quique Garcia / EPA

Vessapaperirullia, tulipaloja ja äärioikeistolaisia

Mielenosoittajat polttivat Barcelonassa myöhään torstai-iltana barrikadeja ja ottivat yhteen poliisin kanssa.

Torstain ja perjantain välisenä yönä palomiehet sammuttivat tulipaloja pitkälle aamuyöhön, kertoo El Pais-lehti (siirryt toiseen palveluun). Tulipalojen sytykkeinä toimivat vessapaperirullat.

Ylen tietojen mukaan itsenäisyyttä ajava radikaali CDR-aktivistijärjestö oli keskiviikkona pyytänyt mielenosoittajia tuomaan mukanaan vessapaperirullia.

Niiden oli tarkoitus symboloida likaa, jonka Espanjan hallinto on jättänyt jälkeensä Kataloniassa sekä osoittaa, että mielenosoittajilla ei ole muita aseita.

Mielenosoittajat heittivät vessapaperia ilmaan keskiviikkona Barcelonassa. Lluis Gene / AFP

AFP:n kirjeenvaihtajien mukaan mieltä osoittaneet nuoret heittivät torstaina myös polttopulloja, mihin poliisit vastasivat muun muassa ampumalla kumiluoteja heitä kohti. Reuters kertoo mielenosoittajien heitelleen poliiseja myös tuoleilla.

Torstaina noin 25 000 opiskelijaa ja heidän tukijaansa osoittivat mieltä Barcelonan kaupungintalon edustalla. Teitä tukittiin ympäri Kataloniaa polttamalla renkaita. Mielenosoittajat pysäyttivät Barcelonassa ajoittain myös junaliikennettä seisomalla raiteilla.

Katalonialainen El Nacional -lehti (siirryt toiseen palveluun) kertoi myös Espanjan hallinnon kannattajien mielenosoituksesta. Siinä protestoijat olivat lehden mukaan tehneet natsien käsimerkkiä sekä laulaneet Francon aikaista äärioikeistolaista laulua. Äärioikeiston mielenosoittajat myös ottivat yhteen itsenäisyysliikkeen kannattajien sekä poliisin kanssa.

Katalaanijohtaja haluaa uutta äänestystä

Mielenosoitukset alkoivat maanantaina sen jälkeen, kun Espanjan korkein oikeus langetti 9–13 vuoden vankilatuomiot yhdeksälle Katalonian itsenäistymishankkeen johtajalle.

Mielenosoittajat soittivat rumpuja Barcelonan keskustassa. Enric Fontcuberta / EPA

Katalonian aluehallinnon johtaja Quim Torra on vaatinut mellakoinnin lopettamista välittömästi. Hänen mielestään väkivaltaisuudet vahingoittavat separatistiliikkeen imagoa.

Torstaina Torra lupasi alueelliselle parlamentille vaativansa uutta itsenäisyysäänestystä vuoden 2022 alussa päättyvän toimikautensa loppuun mennessä.

Lue myös:

Katalonian aluehallinnon johtaja vaatii loppua väkivaltaisuuksille: "Ei ole mitään syytä autojen polttamiselle"

El Clasico siirtyy Barcelonan mielenosoitusten vuoksi – uusi pelipäivä löytyi joulukuulta

Barcelonan illassa taas mielenosoitus – katso video protesteista

Lähteet: STT, AFP, Reuters, AP, Yle